BG Официален вестник на Европейския съюз C 219/12

Известие за откриване на антидъмпингова процедура във връзка с вноса на някои мастни алкохоли и техните смеси с произход от Индия, Индонезия и Малайзия

2010/C 219/05

Европейската комисия (наричана по-нататък „Комисията“) получи жалба, подадена на основание член 5 от Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (1) (наричан по-нататък „основният регламент“), в която се твърди, че вносът на някои мастни алкохоли и техните смеси с произход от Индия, Индонезия и Малайзия е дъмпингов и по този начин причинява съществена вреда на промишлеността на Съюза.

1. Жалба

Жалбата бе подадена на 30 юни 2010 г. от двама производители от Съюза, Cognis GmbH и Sasol Olefins & Surfactants GmbH (наричани по-нататък „жалбоподателите“), представляващи основен дял — в настоящия случай над 50 % — от общото производство на Съюза на някои мастни алкохоли и техните смеси.

2. Продукт по разследването

Продуктът, който е предмет на разследването, са наситените мастни алкохоли с дължина на въглеродната верига C8, C10, C12, C14, C16 или C18 (не се включват разклонените изомери), включително наситените мастни алкохоли с една дължина на въглеродната верига (наричани също наситени мастни алкохоли с еднакъв брой на въглеродните атоми) и смесите, съдържащи предимно комбинация от въглеродни вериги с дължина C6-C8, C6-C10, C8-C10, C10-C12 (обикновено категоризирани като C8-C10), смесите, съдържащи предимно комбинация от въглеродни вериги с дължина C12-C14, C12-C16, C12-C18, C14-C16 (обикновено категоризирани като C12-C14), и смесите, съдържащи предимно комбинация от въглеродни вериги с дължина C16-C18 (наричани по-нататък „продуктът по разследването“).

3. Твърдение за дъмпинг (2)

Продуктът, за който се твърди, че е дъмпингов, е продуктът по разследването, с произход от Индия, Индонезия и Малайзия (наричани по-нататък „разглежданите държави“), класиран понастоящем в кодове по КН ex 2905 16 85, 2905 17 00, ex 2905 19 00 и ex 3823 70 00. Кодовете по КН са посочени само за информация.

Поради липсата на надеждни данни за цените на вътрешния пазар в разглежданите държави твърдението за дъмпинг се основава на сравнение на конструираната нормална стойност (производствени разходи, разходи по продажба, общи и административни разходи и печалба) с експортните цени (на равнище цена франко завода) на продукта по разследването, при продажбата му за износ за Съюза.

На тази основа изчислените дъмпингови маржове са значителни за всички разглеждани държави на износ.

4. Твърдение за вреда

Жалбоподателите представиха доказателства за това, че комбинираният внос на продукта по разследването, от разглежданите държави е нараснал като цяло в абсолютно изражение, както и като пазарен дял.

От представените от жалбоподателите prima facie доказателства е видно, че обемът и цените на внасяния продукт по разследването, наред с други последствия, са имали отрицателно въздействие върху продадените количества и пазарния дял на промишлеността на Съюза, откъдето е произтекъл значителен неблагоприятен ефект върху цялостните резултати, финансовото състояние и положението на промишлеността на Съюза във връзка с трудовата заетост.

5. Процедура

Като установи, след консултации с Консултативния комитет, че жалбата е подадена от промишлеността на Съюза или от нейно име и че съществуват достатъчно доказателства, които обосновават откриването на процедура, Комисията започва разследване в съответствие с член 5 от основния регламент.

Разследването ще установи дали продуктът по разследването, с произход от разглежданите държави, е дъмпингов и дали този дъмпинг е причинил вреда на промишлеността на Съюза. В случай че се стигне до заключение, че това е така, разследването ще проучи дали е в интерес на Съюза да бъдат наложени мерки.

5.1. Процедура за определяне на дъмпинг

Производителите износители (3) на продукта по разследването, от разглежданите държави се приканват да вземат участие в разследването на Комисията.

5.1.1. Производители износители в рамките на разследването

За да получи информацията, която счита за необходима за своето разследване по отношение на производителите износители в разглежданите държави, Комисията ще изпрати въпросници на всички известни производители износители в разглежданите държави, на всяко известно сдружение на производители износители и на органите в разглежданите държави. Всички производители износители и сдружения на производители износители се приканват да се свържат незабавно с Комисията по факс или електронна поща, но не по-късно от 15 дни след публикуването на настоящото известие в Официален вестник на Европейския съюз, освен ако не е посочено друго, за да заявят интереса си и да поискат въпросник.

Производителите износители и сдруженията на производители износители трябва да предадат попълнения въпросник в срок от 37 дни от датата на публикуване на настоящото известие в Официален вестник на Европейския съюз, освен ако не е посочено друго.

Попълненият въпросник ще съдържа информация за, inter alia, структурата на дружеството или дружествата на производителя износител, за свързаните с продукта по разследването, дейности на дружеството или дружествата, за производствените разходи, за продажбите на продукта по разследването, на вътрешния пазар на разглежданите държави и за продажбите на продукта по разследването, в Съюза.

5.1.2. Несвързани вносители в рамките на разследването (4), (5)

Предвид потенциално големия брой несвързани вносители, които ще участват в настоящата процедура, и за да може разследването да бъде приключено в законоустановените срокове, Комисията може да ограничи броя на разследваните несвързани вносители до приемлив брой чрез изготвяне на представителна извадка (този процес се нарича още „подбор за представителна извадка“). Подборът за представителната извадка ще бъде направен в съответствие с член 17 от основния регламент.

За да може Комисията да реши дали е необходима представителна извадка и ако тя е необходима — да направи подбор, всички несвързани вносители или представители, действащи от тяхно име, се приканват да заявят интереса си пред Комисията. Тези страни следва да направят това в срок от 15 дни от датата на публикуването на настоящото известие в Официален вестник на Европейския съюз, освен ако не е посочено друго, като предоставят на Комисията следната информация за своето дружество или своите дружества:

— наименование, адрес, електронен адрес, номер на телефон и на факс и лице за контакт,

— точно описание на дейностите на дружеството, свързани с продукта по разследването,

— обем в тонове и стойност в евро на вноса и препродажбата на пазара на Съюза на внесения продукт по разследването, с произход от разглежданите държави през периода от 1 юли 2009 г. до 30 юни 2010 г.,

— наименования и точно описание на дейностите на всички свързани дружества (6), участващи в производството и/или продажбата на продукта по разследването,

— всяка друга релевантна информация, която би била от полза за Комисията при подбора за представителната извадка.

Като представя горепосочената информация, дружеството дава съгласието си за евентуално включване в представителната извадка. Ако дружеството е избрано за участие в представителната извадка, това означава, че то трябва да попълни въпросник и да приеме посещение в своите помещения за установяване на достоверността на отговорите му (наричано по-нататък „проверка на място“). Ако дружеството посочи, че не е съгласно с евентуалното включване в извадката, това ще се счита за неоказване на съдействие при разследването. Констатациите на Комисията по отношение на несъдействащи вносители се основават на наличните факти и резултатът за тях може да бъде по-малко благоприятен от този, ако те са съдействали.

За да получи информацията, която счита за необходима при изготвянето на представителната извадка от несвързани вносители, Комисията може да се свърже и с всички известни сдружения на вносители.

Всички заинтересовани страни, които искат да представят каквато и да е друга имаща отношение към изготвянето на представителната извадка информация, освен посочената по-горе поискана информация, трябва да направят това в срок от 21 дни от публикуването на настоящото известие в Официален вестник на Европейския съюз, освен ако не е посочено друго.

Ако е необходима извадка, вносителите могат да бъдат избрани въз основа на най-големия представителен обем на продажби в Съюза, който разумно би могъл да бъде разследван в рамките на наличното време. Всички известни несвързани вносители и сдружения на вносители ще бъдат уведомени от Комисията за включените в представителната извадка дружества.

За да получи информацията, която счита за необходима за своето разследване, Комисията ще изпрати въпросници на включените в представителната извадка несвързани вносители и на всяко известно сдружение на вносители. Тези страни трябва да предадат попълнения въпросник в срок от 37 дни от датата на нотифициране на подбора за извадката, освен ако не е посочено друго. В попълнения въпросник ще се съдържа информация за, inter alia, структурата на тяхното дружество или техните дружества, за свързаните с продукта по разследването, дейности на дружеството или дружествата и за продажбите на продукта по разследването.

5.2. Процедура за установяване на вреда

Вреда означава съществена вреда на промишлеността на Съюза или опасност от причиняване на съществена вреда на промишлеността, или съществено забавяне на процеса на създаване на такава промишленост. Установяването на вреда се основава на положителни доказателства и включва обективно установяване на обема на дъмпинговия внос, въздействието на този внос върху цените на пазара на Съюза и произтичащото от този внос въздействие върху промишлеността на Съюза. За да се установи дали на промишлеността на Съюза е нанесена съществена вреда, производителите от Съюза на продукта по разследването, се приканват да участват в провежданото от Комисията разследване.

5.2.1. Производители от Съюза в рамките на разследването

За да получи информацията, която счита за необходима за своето разследване по отношение на производителите в Съюза, Комисията ще изпрати въпросници на известните производители в Съюза и на всяко известно сдружение на производители в Съюза. Всички производители и сдружения на производителите от Съюза се приканват да се свържат незабавно с Комисията по факс или електронна поща, но не по-късно от 15 дни след публикуването на настоящото известие в Официален вестник на Европейския съюз, освен ако не е посочено друго, за да заявят интереса си и да поискат въпросник.

Производителите и сдруженията на производителите от Съюза трябва да предадат попълнения въпросник в срок от 37 дни от датата на публикуване на настоящото известие в Официален вестник на Европейския съюз, освен ако не е посочено друго. В попълнения въпросник ще се съдържа информация за, inter alia, структурата на тяхното дружество или техните дружества, за финансовото състояние на дружеството или дружествата, за дейностите на дружеството или дружествата, свързани с продукта по разследването, за производствените разходи и за продажбите на продукта по разследването.

5.3. Процедура за оценка на интереса на Съюза

В случай че се установи наличие на дъмпинг и произтичаща от него вреда, съгласно член 21 от основния регламент ще се прецени дали приемането на антидъмпингови мерки няма да противоречи на интереса на Съюза. Производителите от Съюза, вносителите и техните представителни сдружения, ползвателите и представителните организации на ползвателите и представителните организации на потребителите се приканват да заявят интереса си в срок от 15 дни от датата на публикуване на настоящото известие в Официален вестник на Европейския съюз, освен ако не е посочено друго. За да участват в разследването, в същия срок представителните организации на потребителите трябва да докажат съществуването на обективна връзка между дейностите си и продукта по разследването.

Страните, които заявят интереса си в горепосочения срок, могат да представят на Комисията информация за това, дали налагането на мерки е в интерес на Съюза, в срок до 37 дни от датата на публикуване на настоящото известие в Официален вестник на Европейския съюз, освен ако не е посочено друго. Тази информация може да бъде представена под формата на свободен текст или чрез попълване на подготвен от Комисията въпросник. При всички случаи информацията, представена съгласно член 21, ще бъде взета под внимание само ако е подкрепена с фактически доказателства в момента на подаването.

5.4. Други писмени изявления

При спазване на разпоредбите в настоящото известие всички заинтересовани страни се приканват да изложат становищата си, да представят информация, както и доказателства в нейна подкрепа. Освен ако не е посочено друго, тази информация и доказателствата в нейна подкрепа трябва да бъдат получени в Комисията в срок от 37 дни от датата на публикуване на настоящото известие в Официален вестник на Европейския съюз.

5.5. Възможност за изслушване от службите на Комисията, на които е възложено разследването

Всички заинтересовани страни могат да поискат да бъдат изслушани от службите на Комисията, на които е възложено разследването. Всяко искане за изслушване следва да бъде направено в писмена форма и в него следва да се посочат основанията за искането. Исканията за изслушване по въпроси, отнасящи се до началния етап на разследването, трябва да бъдат направени в срок от 15 дни от датата на публикуване на настоящото известие в Официален вестник на Европейския съюз. След това исканията за изслушване трябва да бъдат направени в специалните срокове, определени от Комисията при нейната комуникация със страните.

5.6. Процедура за представяне на писмени изявления и за изпращане на попълнени въпросници и кореспонденция

Всички изявления, включително информацията, представена във връзка с изготвянето на извадката, попълнените въпросници и актуализираната информация към тях, направени от заинтересованите страни, трябва да са в писмена форма както на хартиен носител, така и в електронен формат, и трябва да съдържат наименование, адрес, електронен адрес, номер на телефон и на факс на заинтересованата страна. Ако заинтересованата страна не може да представи своите изявления и искания в електронен формат по технически причини, тя трябва незабавно да уведоми Комисията.

Всички писмени изявления, включително информацията, която се иска в настоящото известие, попълненият въпросник и кореспонденцията, предоставени от заинтересованите страни на поверителна основа, се обозначават с „Limited“ (7).

Съгласно член 19, параграф 2 от основния регламент от заинтересованите страни, които представят информация, обозначена като „Limited“, се иска да представят обобщения с неповерителен характер, обозначени с „For inspection by interested parties“. Тези обобщения трябва да бъдат достатъчно подробни, за да дадат възможност за приемливо разбиране на смисъла на представената като поверителна информация. Поверителната информация може да не бъде взета под внимание, ако представящата я заинтересована страна не изпрати неповерително обобщение на информацията в поискания формат и качество.

Адрес на Комисията за кореспонденция:

European Commission Directorate-General for Trade Directorate H Office: N-105 04/092 1049 Bruxelles/Brussel BELGIQUE/BELGIË Факс +32 22956505

6. Неоказване на съдействие

В случай че заинтересована страна откаже достъп до необходимата информация или не я предостави в срок, или значително възпрепятства разследването, предварителните или окончателните констатации — положителни или отрицателни — могат да бъдат направени въз основа на наличните факти в съответствие с член 18 от основния регламент.

Ако се установи, че заинтересована страна е предоставила невярна или подвеждаща информация, тя може да не се вземе предвид и могат да се използват наличните факти.

Ако заинтересована страна не оказва или оказва само частично съдействие и поради това констатациите са основани на наличните факти в съответствие с член 18 от основния регламент, резултатът от разследването за тази страна може да бъде по-малко благоприятен, отколкото ако е сътрудничила.

7. Служител по изслушванията

Заинтересованите страни могат да поискат намесата на служителя по изслушванията на ГД „Търговия“. Служителят по изслушванията действа като посредник между заинтересованите страни и службите на Комисията, на които е възложено разследването. Служителят по изслушванията разглежда искания за достъп до досието, спорове относно поверителността на документите, искания за удължаване на сроковете и искания за изслушване, отправени от трети страни. Служителят по изслушванията може да организира изслушване на отделна заинтересована страна и да действа като медиатор, за да гарантира, че заинтересованите страни са упражнили изцяло правото си на защита.

Искането за изслушване от служителя по изслушванията трябва да бъде направено в писмен вид и да бъде надлежно обосновано. Исканията за изслушване по въпроси, отнасящи се до началния етап на разследването, трябва да бъдат направени в срок от 15 дни от датата на публикуване на настоящото известие в Официален вестник на Европейския съюз. След този срок исканията за изслушване трябва да бъдат направени в специалните срокове, определени от Комисията в нейната комуникация със страните.

Служителят по изслушванията ще предостави и възможности за провеждане на изслушване на страните, което ще позволи да бъдат представени различните гледни точки и изложени контрааргументите по релевантните въпроси, сред които въпросите относно дъмпинга, вредата, причинно-следствената връзка и интереса на Съюза. По правило такова изслушване се провежда най-късно до края на четвъртата седмица след разгласяването на временните констатации.

За допълнителна информация и данни за контакт заинтересованите страни могат да посетят уебстраниците на служителя по изслушванията на уебсайта на ГД „Търговия“: (http://ec.europa.eu/trade/issues/respectrules/ho/index_en.htm).

8. График на разследването

Съгласно член 6, параграф 9 от основния регламент разследването ще приключи в рамките на 15 месеца от датата на публикуване на настоящото известие в Официален вестник на Европейския съюз. Съгласно член 7, параграф 1 от основния регламент временни мерки могат да бъдат наложени не по-късно от 9 месеца, считано от публикуването на настоящото известие в Официален вестник на Европейския съюз.

9. Обработка на лични данни

Всички лични данни, събрани по време на настоящото разследване, ще се обработват в съответствие с Регламент (ЕО) № 45/2001 на Европейския парламент и на Съвета относно защитата на лицата по отношение на обработката на лични данни от институции и органи на Общността и за свободното движение на такива данни (8).

(1) ОВ L 343, 22.12.2009 г., стр. 51.

(2) Дъмпингът представлява практика на продажба за износ на определен продукт („разглежданият продукт“) на цена под неговата „нормална стойност“. За нормална стойност обикновено се приема съпоставима цена на „сходния“ продукт на вътрешния пазар на държавата на износ. Терминът „сходен продукт“ се тълкува в смисъл на продукт, който е сходен във всяко едно отношение с разглеждания продукт, или при липса на такъв продукт — на продукт, който до голяма степен прилича на продукта.

(3) Производител износител е всяко дружество в разглежданите държави, което произвежда и изнася продукта по разследването, за пазара на Съюза, независимо дали директно или посредством трета страна, в това число всяко едно от неговите свързани дружества, участващи в производството, продажбите на вътрешния пазар или износа на разглеждания продукт. Обикновено износителите, които не са производители, нямат право на индивидуална митническа ставка.

(4) В представителната извадка могат да бъдат включени само вносители, които не са свързани с производители износители. Вносителите, свързани с производители износители, трябва да попълнят данните за тези производители износители в приложение 1 към въпросника. Относно определението на „свързано лице“ вж. бележка под линия 6.

(5) Данните, представени от несвързаните вносители, могат да бъдат използвани и за други аспекти на разследването, различни от определянето на дъмпинг.

(6) В съответствие с член 143 от Регламент (ЕИО) № 2454/93 на Комисията за прилагане на Митническия кодекс на Общността се счита, че лицата са свързани само ако: а) едното лице е служител или управител в предприятието на другото лице; б) са юридически признати търговски партньори; в) са работодател и служител; г) което и да е лице пряко или косвено притежава, контролира или държи 5 % или повече от свободно прехвърлимите дялове или акции с право на глас във всяко от предприятията; д) едното от тях пряко или косвено контролира другото; е) двете са пряко или косвено контролирани от трето лице; ж) двете заедно контролират пряко или косвено трето лице; или з) са членове на едно и също семейство. Лицата се смятат за членове на едно семейство само ако се намират в една от следните връзки: i) съпруг и съпруга, ii) родител и дете, iii) брат и сестра (пълнокръвни или еднокръвни/едноутробни), iv) дядо/баба и внуци, v) чичо (вуйчо, свако)/леля (стринка) и племенници, vi) тъст, тъща, свекър, свекърва и зет или снаха, vii) зет, снаха, шурей, зълва, балдъза и пр. (ОВ L 253, 11.10.1993 г., стр. 1) В този контекст „лице“ означава всяко физическо или юридическо лице.

(7) Този документ е поверителен документ съгласно член 19 от Регламент (ЕО) № 1225/2009 на Съвета (ОВ L 343 22.12.2009 г., стр. 51) и член 6 от Споразумението на СТО за прилагане на член VI от Общото споразумение за митата и търговията от 1994 г. (Антидъмпингово споразумение). Също така той е защитен документ съгласно член 4 от Регламент (ЕО) № 1049/2001 на Европейския парламент и на Съвета (ОВ L 145, 31.5.2001 г., стр. 43).

(8) ОВ L 8, 12.1.2001 г., стр. 1.